Brandbestryders in Kaapstad aangevalArgieffoto Brandbestryders is die afgelope Paasnaweek met klippe bestook en ŉ brandweerwa is beskadig toe hulle op ŉ brand in Kaapstad reageer het. “Die stad se brand- en reddingsdiens het op agt brande reageer in informele nedersettings waartydens twee mans en ŉ baba gesterf het. Ongeveer 200 strukture is verwoes en minstens 600 persone is dakloos gelaat,” het JP Smith, burgemeesterskomiteelid, gesê. Brandbestryders is na brande in Houtbaai, Mfuleni, Crossroads, Wallacedene, Vrygrond, Gugulethu, New Rest en Lwandle ontbied. “ŉ Deel van die gemeenskap in Vrygrond het die brandbestryders met klippe bestook en die brandweerwa beskadig. Dit is die tweede soortgelyke voorval in die gebied in minder as twee weke,” het Smith bygevoeg. “ŉ Brandweerwa is vroeër beskadig en ŉ brandbestryder is beseer toe die span met klippe bestook is.” Smith het gesê dit gebeur te gereeld dat brandbestryders aangeval word. “As mense nie die brandweerwaens met klippe bestook nie, dan word die brandbestryders geteister of gedreig. Selfs die brandslange word gesny. Dit is ongelooflik dat dieselfde mense wat die brandbestryders probeer beskerm, die vertragings veroorsaak en dit lei uiteindelik tot ŉ hoër koste vir die betrokke gemeenskap en die stad. Inwoners moet besef ons is nie die vyand nie, en hierdie gedrag kan hulle beroof van ŉ diens wat hul lewens kan red.” Die stad se brand- en reddingsdiens het die afgelope ses maande (Oktober tot einde Maart) reageer op 10 922 brande. Meer as driekwart was vullis-, gras- en veldbrande. Daar was 700 brande in formele woongebiede en 808 in informele gebiede. “Ons kan nie definitiewe getalle gee oor die oorsaak van hierdie brande nie, want in talle voorvalle word die oorsaak as ‘onbekend’ aangedui. Ons merk egter dat elektriese foute, oop vlamme, kosmaak en rook definitief bydraende faktore is,” het Smith bygevoeg.